Kjønnsforskjellene på Wikipedia

Kjønnsforskjellene på Wikipedia er forskjellene mellom antall mannlige og kvinnelige brukere som redigerer på leksikonet. Det regnes at ni av ti brukere som redigerer og skriver på Wikipedia er menn i både Norge og i en rekke andre land. Selv om Wikipedia er gratis, alle kan bidra, og det er et av de mest besøkte nettstedene i verden, har kjønnsforskjellene vart over flere år. Wikipedia ble opprettet i 2001 og finnes på mer enn 280 språk, men kom ikke på norsk før i 2007.

Kjønnsforskjellene i Norge

I Norge er mellom 85 og 90 prosent av bidragsyterne på Wikipedia menn. Per november 2014 hadde Wikipedia 435 526 artikler på bokmål og riksmål, mens 117 957 av artiklene ble skrevet på nynorsk. Det antas at rundt 400 000 av artiklene på bokmål og 80 000 av dem på nynorsk ble skrevet av menn. Kvinnelige brukere representerte mellom ni og tolv prosent av bidragsyterne på bokmål og 30–40 prosent på den nynorske versjonen.
I tillegg til at majoriteten av bidragsyterne var menn, fantes det også flere artikler om berømte menn enn kvinner. I desember 2018 var ca. 22 prosent av biografiene om kvinner i de norske språkversjonene. I bokmålsversjonen var 8,8 prosent av forskerbiografiene om kvinner, mens på nynorsk fantes det bare 6,5 prosent.
Artiklene om kjente menn var også ofte lengre og mer detaljerte, sammenlignet med biografiene om kvinner. Artikkelen om Norges første kvinnelige geologiprofessor, Else-Ragnhild Neumann, inneholdt for eksempel bare 58 ord. Utdannelsen, publikasjonene og utmerkelsene hennes ble ikke nevnt per 2018. Det var heller ingen bilder av henne eller vulkanartene hun forsket på. Artikkelen om geologiprofessoren Thorolf Vogt inneholdt 400 ord.

Kjønnsforskjellene i Wikipedia på engelsk

Ca. 30 000 mennesker bidro jevnlig til den engelske versjonen av Wikipedia per 2017. Mellom 84 og 91 prosent av disse var menn. Det regnes med at omtrent 83 prosent av biografiene handlet om menn i 2018. I tillegg hadde bare 20% av artiklene om kvinner bilder. Av 1,5 millioner biografier handlet bare 17,7 prosent av om kvinner. 
I den engelske versjonen ble bevegelsen #WCCWiki og prosjektet «Women in red» opprettet i 2015 for å inn flere biografier om berømte kvinner, i tillegg til å oppmuntre flere kvinner til å bidra på Wikipedia. Bevegelsen fikk lagt til 45 000 artikler om berømte kvinner, og antall artikler om kvinner økte fra 15 til 16,8 prosent.

Årsaker

Det har vært flere spekulasjoner rundt årsakene til kjønnsforskjellene, men det er fremdeles usikkert hva som ligger bak kjønnsforskjellene. Det har vært teorier om at kjønnsforskjellene skyldtes ulik selvtillit blant menn og kvinner. I 2013 var 45 prosent av de nyrekrutterte fagansvarlige kvinner hos Store Norske Leksikon (SNL). De fagansvarlige i SNL er fageksperter, og rekrutteringen her skjedde uten kvotering, ifølge redaktørene i Store Norske Leksikon Ida Jackson og Marte Ericsson Ryste.
En annen mulig årsak som er nevnt, er at Wikipedia er et homogent miljø som tiltrekker mer menn, og at ikke alle tør å endre tradisjonen. Det antas at reglene som finnes i Wikipedia, redigeringskriger, hets og diskusjoner også kan ha en innvirking. I den engelske språkversjonen var det blant annet en diskusjon om bryllupskjolen til Catherine, hertuginne av Cambridge var relevant på Wikipedia, eller ikke. Diskusjonen ble brukt som et eksempel på en mulig grunn til hvorfor det ikke er flere kvinner som skriver i Wikipedia, og at maskuline temaer blir ofte ansett som mer relevante enn feminine. Artikkelen ble til slutt beholdt.